**James Thomas Berner Cottis** (født 13. oktober 1961) er en norsk klimaaktivist og høyskolelektor i landbruk og klimakunnskap ved Høgskolen i Innlandet - Institutt for landbruksfag.

Bakgrunn
--------

Thomas Cottis vokste opp på Raufoss i Vestre Toten kommune, og ble i ungdomstiden påvirket av tankene til Erik Dammann, grunnleggeren av Framtiden i våre hender, om å tenke globalt og handle lokalt. Mot slutten av 1980-tallet kjøpte Cottis et småbruk og engasjerte seg i Hedmark Sosialistisk Venstreparti for å fremme konkrete miljøtiltak. Han ble innvalgt til partiets landsstyre, men fant ikke nok grobunn for konkrete tiltak i forhold til miljøet.

Bonde og klimaaktivist
----------------------

Cottis var innstilt som en vararepresentant for stortingsrepresentant Magnar Sortåsløkken i stortingsperioden 1993-1997.

I 2008 sluttet Cottis i jobben som høgskolelektor ved Høgskolen i Hedmarks avdeling for landbruks- og naturfag. I sine 12 år ved høgskolen bygget han opp Nordens eneste bachelorstudium i økologisk landbruk og et nettstudium. Han sa opp denne lektorstillingen for å bruke mer tid for klima. I 2009 gikk Cottis til Oslo med bekymringsbrev til statsminister Jens Stoltenberg. I 2009 ble Cottis innleid på timesbasis som foreleser ved Høgskolen i Hedmark, og i 2011 ble han fast ansatt igjen, nå i 50 % stilling som høyskolelektor ved Institutt for landbruksfag på Blæstad ved Hamar. Om valgkampen for kommunestyre- og fylkestingsvalget 2011 uttalte Cottis til NRK en skuffelse over at konsekvensene av klimaendringene ikke var noe stort tema. Ifølge Cottis selv har han som forsker og miljøforkjemper i 20 år visst at forurensningsutslipp ville føre til klimaendringer, og var selv ikke overrasket over mengden av nedbør i løpet av sommeren 2011.

I januar 2014 spaserte Cottis fra Løten til fylkeshuset i Hamar med ski, staver, akebrett og en plakat på ryggen. Plakaten hadde en bønn om å «gi barna et levelig klima». Han demonstrerte for fylkesråd Karin Torp Adolfsen pågående og fremtidige klimaendringer, og ba henne kaste skiene og akebrettet han hadde med siden det ikke lengre var bruk for disse. Cottis utfordret i mars 2014 fylkesmann Sigbjørn Johnsen på grunnlovens paragraf 110 som angår "retten til et miljø som sikrer sunnhet, og til en natur der produksjonsevnen og mangfoldet bevares." Cottis mente også at fylkesmann Sigbjørn Johnsen brøt informasjonsplikten han har etter Grunnlovens § 110, om at folket har rett på kunnskap om naturens tilstand og virkningene av planlagte og igangsatte inngrep."

Cottis lot seg intervjue av NRK *Dagsrevyen* under landbruksdemonstrasjonen utenfor Stortingsbygningen i Oslo den 20. mai 2014. Han ble bedt om å uttale seg etter en tale holdt av Torbjørn Johannson, konserndirektøren i NorgesGruppen. Cottis svarte at det er problematisk at Johannson presser landbruket på pris, noe som fører til mindre inntekt til bonden. Cottis uttalte at en kan stole på at han (Johannson) tenker penger «punktum finale».[] Cottis etterlyste videre lover og regler som styrer den makta som dagligvarekjedene har, men han hevdet at det dessverre ikke var noen stortingspolitikere som torde å engasjere seg i det. I januar 2019 solgte Cottis og hans kone gården Høgholen til datteren Solvei Cottis Hoff. Cottis startet da i full stilling ved Høyskolen i Innlandet som høyskolelektor i landbruk og klimakunnskap.

Verv
----

Cottis var leder i Løten helselag. I 2012 ble han valgt til leder i Norsk klimanettverk. Cottis er eier og grunnlegger av Cottis Øko-P, som et rådgivende firma i Løten i Hedmark, med hovedfelt innen bedriftsrådgivning og annen administrativ rådgivning. Cottis ble valgt til ny leder av Naturvernforbundet i Hedmark den 14. april 2016.

Bibliografi
-----------

* *Økologisk landbruk : innovasjon 2000*, Medvirker Ingrid K. Thomsen, Elverum : Høgskolen i Hedmark, 2000. ISBN 8276711197 og ISBN 8276711200
* *Snakk om sex - Elsk mer*, Forlag: Tun, 2009. ISBN 9788252932362
* *Den nasjonale kongress for økologisk landbruk 2002* Rapport - (volume/issue nr 3-2002), Elverum : Høgskolen i Hedmark, 2002. ISBN 82-7671-200-2
* En framtid du ikke vil ha, 2015 Rapport FIVH Arkivert 29. oktober 2016 hos Wayback Machine.

Referanser
----------

1. 1 2  «Slutter i jobben, blir klimaaktivist». *www.ostlendingen.no* **(norsk)**. 10. mai 2008. Besøkt 21. august 2020.
2. ↑  Torp, Olaf Chr. (1994). *Stortinget i navn og tall : høsten 1993 - våren 1997 (Stortinget i navn og tall 1993-1997)*. Oslo: Universitetsforl. s. 207. ISBN 8200217523.
3. 1 2  «En fars gåtur mot klimautslipp». *www.ostlendingen.no* **(norsk)**. 3. januar 2014. Besøkt 21. august 2020.
4. ↑  Løberg, Anne Kari (7. september 2011). «Jordene oversvømt etter regnsommer». *NRK*. Besøkt 21. august 2020.
5. ↑  Børresen, Mette Finborud (28. mars 2014). «– Svarer ikke som far og fylkesmann». *NRK*. Besøkt 21. august 2020.
6. ↑  «Dagsrevyen 20. mai 2014 : Bondeaksjon». Besøkt 21. august 2020.
7. ↑  «Cottis fikk skreddersydd stilling på høgskolen». *www.ostlendingen.no* **(norsk)**. 21. desember 2018. Besøkt 21. august 2020.
8. ↑  *dagbladet.no*: «Sexverktøyet alle par trenger» 04.11.2011
9. ↑  Thomas (10. april 2012). «Ny leder og ny styreleder». *Norsk klimanettverk*. Besøkt 21. august 2020. «Årsmøtet 2012 i Norsk klimanettverk valgte Thomas Cottis til ny daglig leder. Camilla Moneta ble valgt til styreleder. Thomas har arbeidet med klimasaken i godt over 20 år gjennom miljøorganisasjoner, politikk og som aktivist. Han er utdannet Sivilagronom fra Universitet for miljø og biovitenskap. Driver økologisk gårdsbruk i Løten og underviser ca 40 % stilling ved Høgskolen i Hedmark. – Norsk klimanettverk er en organisasjon med store potensialer, sier Thomas. Ingen sak er viktigere.»
10. ↑  NRK (15. april 2016). «Thomas Cottis ny naturvern-leder». *NRK*. Besøkt 21. august 2020.

Eksterne lenker
---------------

* Framtiden i våre hender, rapport 9/2015 Arkivert 9. mars 2016 hos Wayback Machine.
* Fedre for klimakutt Arkivert 18. oktober 2014 hos Wayback Machine.
* Norsk klimanettverk
* Biografi på stortinget.no

|  |  |
| --- | --- |
| Oppslagsverk/autoritetsdata | BIBSYS **·** VIAF
 |